Source: https://e-justice.europa.eu/content_member_state_law-6-ee-mt.do?init=true&member=1
Timestamp: 2019-06-27 12:33:22+00:00
Document Index: 1613481

Matched Legal Cases: ['qorti ', 'Qorti ', 'Qorti ', 'Qorti ', 'qorti ', 'qorti ', 'Qorti ', 'qorti ', 'qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'qorti ']

Liġi tal-Istat Membru - Estonja
Din il-paġna tagħtik informazzjoni dwar is-sistema legali Estonjana u deskrizzjoni ġenerali tal-liġi Estonjana.
Għejun tal-liġi
L-Estonja hija parti mis-sistema legali tal-Ewropa Kontinentali (sistema tad-dritt ċivili). L-iktar għejun importanti tal-liġi huma strumenti legali bħall-Kostituzzjoni, il-Liġi tal-Unjoni Ewropea, il-ftehimiet internazzjonali, l-Atti u r-Regolamenti.
L-interpetazzjonijiet legali mogħtija mill-ogħla qorti — il-Qorti Suprema — u kummenti tal-esperti wkoll iservu ta’ punti ta’ referenza (pereżempju l-edizzjoni kummentata tal-Kostituzzjoni). Is-Sentenzi tal-Qorti ma joħolqux drittijiet, u b'mod ġenerali sentenzi maqtugħa minn qrati superjuri ma jorbtux qrati inferjuri. Madankollu, il-Qorti Suprema, li hija wkoll il-qorti ta’ stħarriġ kostituzzjonali, hija awtorizzata tiddikjara strumenti legali invalidi jekk dawn ma jkunux konformi mal-Kostituzzjoni jew ma' strumenti legali li jieħdu preċedenza fuqhom. Meta jiġu indirizzati każijiet partikolari, l-ebda qorti ma tista' tapplika strument bħal dan, u l-qrati huma awtorizzati ma japplikaw l-ebda strument legali li jkun f’kunflitt mal-Kostituzzjoni. Il-Qorti Suprema, bħala l-qorti ta’ stħarriġ kostituzzjonali, imbagħad teżamina l-każ aktar u hija awtorizzata tiddikjara kwalunkwe strument bħal dan antikostituzzjonali (iżda mhux invalidu).
Il-prinċipji rikonoxxuti b’mod ġenerali u r-regoli tad-dritt internazzjonali huma parti inseparabbli mis-sistema legali Estonjana.
Il-Kostituzzjoni — skont l-Artikolu 3(1) tal-Kostituzzjoni, l-awtorità tal-Istat tiġi eżerċitata biss skont il-Kostituzzjoni u l-Atti li huma konformi magħha.
Atti — skont l-Artikolu 65 tal-Kostituzzjoni, l-Atti jiġu adottati mill-Parlament Estonjan (Riigikogu), li huwa investit bis-setgħa leġiżlattiva. L-atti jiġu adottati skont il-Kostituzzjoni u huma pubblikati bil-mod preskritt fir-Riigi Teataja (Il-Gazzetta tal-Istat). Huma biss atti li ġew ippubblikati li huma infurzabbli.
Regolament — skont l-Artikoli 87 u 94 tal-Kostituzzjoni, il-Gvern tar-Repubblika u l-Ministri huma awtorizzati joħorġu Regolamenti fuq il-bażi ta’ Att u biex ikun hemm konformità miegħu. Sabiex jittrattaw kwistjonijiet ta' importanza lokali jew f'każijiet stabbiliti f’Att, il-kunsilli tal-gvern lokali huma awtorizzati joħorġu Regolamenti. Essenzjalment, Regolament, huwa att bażiku. Regolamenti jistgħu jinħarġu biss fuq il-bażi ta’ kamp ta' applikazzjoni limitat ta’ awtorità stabbilita f’Att. Minbarra l-Gvern tar-Repubblika, id-dritt li jinħarġu Regolamenti ngħata wkoll lil entitajiet ġuridiċi indipendenti oħrajn — persuni ġuridiċi regolati mid-dritt pubbliku (l-universitajiet) u l-korpi pubbliċi. Barra minn hekk, skont l-Artikolu 154(1) tal-Kostituzzjoni, il-kunsilli tal-gvernijiet lokali, kif ukoll Eesti Pank (il-Bank tal-Estonja), huma wkoll awtorizzati joħorġu Regolamenti fuq il-bażi tal-Artikolu 111.
Il-Gvern tar-Repubblika u l-Ministri huma awtorizzati joħorġu Regolamenti fuq il-bażi ta' Att u biex ikun hemm konformità miegħu. Ir-Regolamenti jidħlu fis-seħħ fit-tielet jum wara l-pubblikazzjoni tagħhom f’Riigi Teataja, ħlief jekk ikun previst mod ieħor f’dan ir-Regolament.
Ordni Amministrattiva — att amministrattiv individwali li permezz tiegħu amministrazzjoni regolata mid-dritt pubbliku tiddeċiedi dwar kwistjonijiet legali individwali u torganizzahom. Skont l-Artikolu 87(6) tal-Kostituzzjoni, il-Gvern tar-Repubblika joħroġ Ordnijiet Amministrattivi fuq il-bażi ta’ Att u għal konformità miegħu. Il-Prim Ministru, il-gvernaturi tal-kontej u l-gvernijiet lokali wkoll huma awtorizzati joħorġu Ordnijiet Amministrattivi.
Deċiżjoni — att amministrattiv individwali maħruġ fuq il-bażi ta’ kontestazzjonijiet amministrattivi jew ta’ appelli jew li permezz tiegħu jiġu imposti sanzjonijiet. Il-Parlament, il-kunsilli tal-gvernijiet lokali, il-Kumitat Elettorali Nazzjonali u l-qrati wkoll jadottaw Deċiżjonijiet.
Ordni — skont l-Artikolu 94 tal-Kostituzzjoni, il-Ministri joħorġu Ordnijiet fuq il-bażi ta’ Att u biex ikun hemm konformità miegħu. Ordni tinkludi kodiċi ta’ kondotta mandatorju ġenerali għal kwistjonijiet relatati ma’ servizz f’Ministeru jew sabiex tkun iddeterminata l-istruttura u jiġu organizzati l-operazzjonijiet ta’ korpi tal-Istat li joperaw taħt il-ġuriżdizzjoni ta’ Ministeru.
Ftehimiet internazzjonali u l-preċedenza tad-dritt tal-Unjoni Ewropea — skont l-Artikolu 3(1) tal-Kostituzzjoni, il-prinċipji u r-regoli tad-dritt internazzjonali ġeneralment rikonoxxuti huma parti inseparabbli mis-sistema legali Estonjana. L-Artikolu 123 tal-Kostituzzjoni jistabbilixxi li r-Repubblika tal-Estonja ma għandhiex tidħol fi ftehimiet internazzjonali li jkunu f’kunflitt mal-Kostituzzjoni. L-Att li jemenda l-Kostituzzjoni jistabbilixxi l-prinċipju tal-preċedenza tad-dritt tal-Unjoni Ewropea. Skont l-Artikolu 2 ta’ dak l-Att, filwaqt li l-Estonja hija membru tal-Unjoni Ewropea, il-Kostituzzjoni Estonjana tapplika imma billi jiġu kkunsidrati d-drittijiet u l-obbligi skont l-Att ta’ Adeżjoni. Jekk l-atti Estonjani jew strumenti ġuridiċi oħra jkunu f'kunflitt ma' ftehimiet internazzjonali ratifikati mill-Parlament, huma d-dispożizzjonijiet tal-ftehim internazzjonali li japplikaw.
Ftehimiet internazzjonali jidħlu fis-seħħ skont il-proċedura stipulata fil-ftehimiet.
L-applikazzjoni ta’ liġi barranija hija rregolata permezz tal-Att dwar id-Dritt Privat Internazzjonali.
Jekk liġi barranija tiġi applikati taħt xi Att, ftehim jew tranżazzjoni internazzjonali, hija tiġi applikata minn qorti irrispettivament jekk saritx applikazzjoni għal dak il-għan. Liġi barranija hija applikata skont l-interpretazzjoni u l-applikazzjoni tagħha fil-prattika fil-pajjiż konċernat. Liġi barranija ma tiġix applikata jekk ir-riżultat ikun f'kontradizzjoni ċara mal-prinċipji fundamentali tal-liġi Estonjana (ordni pubbliku). F'tali każijiet tiġi applikata il-liġi Estonjana.
Digriet — skont l-Artikolu 109 tal-Kostituzzjoni, jekk ma jkunx possibbli li jitlaqqa’ l-Parlament, il-President tar-Repubblika jista’, f'każ ta’ ħtieġa nazzjonali urġenti, joħroġ Digrieti li jkollhom is-saħħa ta’ liġi. Digrieti bħal dawn iridu jiġu kontrofirmati mill-Ispeaker tal-Parlament u mill-Prim Ministru. Skont il-Kostituzzjoni, il-President jista' joħroġ:
digrieti speċjali fil-każ ta’ bżonn nazzjonali urġenti u jekk ikun impossibbli li jitlaqqa' l-Parlament;
digrieti ta’ emerġenza f’każ ta’ bżonn nazzjonali urġenti, fejn il-Gvern ikun iddikjara stat ta' emerġenza u jekk ikun impossibbli li jitlaqqa' l-Parlament jew ma jkunx hemm ħin biżżejjed biex jitlaqqa' l-Parlament.
Digriet maħruġ mill-President tar-Repubblika jidħol fis-seħħ fl-għaxar jum wara l-pubblikazzjoni tiegħu fir-Riigi Teataja, ħlief jekk ikun previst mod ieħor fid-Digriet.
Ladarba jiltaqa’ l-Parlament, il-President tar-Repubblika jqiegħed id-Digrieti quddiem il-Parlament, li fil-pront jadotta Att sabiex japprovahom jew jirrevokahom. Skont l-Artikolu 110 tal-Kostituzzjoni, il-President tar-Repubblika ma jistax juża Digriet biex jippromulga, jemenda jew iħassar il-Kostituzzjoni, l-Atti msemmija fl-Artikolu 104 tal-Kostituzzjoni, l-Atti li jistabilixxu taxxi nazzjonali jew il-baġit tal-Istat.
Ġerarkija tal-istrumenti legali
Il-ġerarkija tal-istrumenti legali hija hekk: il-Kostituzzjoni, il-liġi tal-Unjoni Ewropea, il-ftehimiet internazzjonali, Atti u Digrieti, ir-Regolamenti tal-Gvern tar-Repubblika u r-Regolamenti maħruġa mill-Ministri. Minbarra l-atti legali bażiċi, hemm ukoll atti individwali li jinħarġu fuq il-bażi ta’ Att u fil-ġerarkija jinsabu taħt l-Atti u r-Regolamenti. L-istrumenti legali fuq kull livell iridu jkunu skont dawk f’livell ogħla.
L-istituzzjonijiet responsabbli għall-adozzjoni ta’ strumenti legali
L-organizzazzjoni istituzzjonali Estonjana ssegwi l-prinċipju tas-separazzjoni u tal-bilanċ tas-setgħat (l-Artikolu 4 tal-Kostituzzjoni).
Is-setgħa leġiżlattiva qiegħda f'idejn il-Parlament. Skont l-Artikolu 103 tal-Kostituzzjoni, id-dritt li jingħata bidu għal proposti leġiżlattivi huwa f'idejn il-Membri Parlamentari, il-gruppi politiċi Parlamentari, il-kumitati Parlamentari, il-Gvern tar-Repubblika u l-President tar-Repubblika. Madankollu, il-President tar-Repubblika jista’ biss jagħti bidu għal emendi għall-Kostituzzjoni. Il-Parlament jiddibatti l-abbozz leġiżattiv u jiddeċiedi jekk jadottahx bħala Att jew jirrifjutahx.
Fuq il-bażi ta' deċiżjoni meħuda b'maġġoranza assoluta tal-Membri tiegħu, il-Parlament għandu d-dritt jagħmel proposta lill-Gvern tar-Repubblika għal abbozz ta' leġiżlazzjoni li l-Parlament jixtieq li tingħata bidu.
Il-Parlament għandu d-dritt jagħmel referendum dwar abbozz ta' Att jew kwistjoni ta’ importanza nazzjonali. Ir-riżultat tar-referendum huwa deċiż mill-maġġoranza ta' dawk li jieħdu sehem. Atti adottati permezz ta' referendum jiġu mill-ewwel promulgati mill-President tar-Repubblika. Deċiżjonijiet meħuda fir-referenda huma vinkolanti fuq l-awtoritajiet pubbliċi kollha. Jekk abbozz ta' Att li dwaru jissejjaħ referendum ma jirċevix maġġoranza ta' voti favur, il-President tar-Repubblika jiddikjara elezzjonijiet straordinarji tal-Parlament. Kwistjonijiet li jikkonċernaw il-baġit, taxxi, l-obbligi finanzjarju tal-Istat, ir-ratifika jew denunzja ta' ftehimiet internazzjonali, id-dikjarazzjoni jew tneħħija ta' stat ta' emerġenza u d-difiża nazzjonali ma jistgħux jitqiegħdu għal referendum.
Is-setgħat eżekuttivi jiġu eżerċitati mill-Gvern tar-Repubblika. Fil-parti l-kbira tal-każijiet l-abbozz leġiżattiv jitressaq quddiem il-Parlament mill-Gvern tar-Repubblika. L-abbozzi tal-Atti jiġu ssottomessi lill-Gvern mill-Ministeri, u jrid jkun diġà seħħ stadju ta' konsultazzjoni bejn il-ministeri.
Il-Kanċillier tal-Ġustizzja u l-Awditur Ġenerali jipparteċipaw fil-laqgħat tal-Gvern u għandhom id-dritt li jitkellmu. Is-suġġerimenti tagħhom ma jorbtux lill-Gvern imma r-rakkomandazzjonijiet u s-suġġerimenti tagħhom ta’ spiss jiġu kkunsidrati. Jekk il-Kanċillier tal-Ġustizzja u l-Awditur Ġenerali jemmnu li dan ikun meħtieġ, huma jistgħu jressqu s-suġġerimenti tagħhom direttament quddiem il-kumitat Parlamentari xieraq li jkun qed jittratta l-abbozz leġiżlattiv. Skont l-Artikolu 139 tal-Kostituzzjoni, il-Kanċillier tal-Ġustizzja janalizza s-suġġerimenti kollha li jsirulu dwar l-emendi leġiżlattivi, l-adozzjoni ta’ Atti ġodda u x-xogħol tal-korpi governattivi u, fejn ikun meħtieġ, iressaq rapport quddiem il-Parlament. Jekk il-Kanċillier tal-Ġustizzja jkun tal-opinjoni li att legali adottat mil-leġiżlatura, mill-fergħa eżekuttiva jew minn awtorità lokali jikkontradixxi l-Kostituzzjoni jew xi Att, huwa jagħmel proposta lill-korp li adotta l-att biex dan jinġieb f’konformità mal-Kostituzzjoni jew mal-Att fi żmien 20 jum. Jekk l-att ma jinġiebx f’konformità mal-Kostituzzjoni jew mal-Att f’dak iż-żmien, il-Kanċillier tal-Ġustizzja jagħmel proposta lill-Qorti Suprema biex dan jiġi ddikjarat invalidu abbażi tal-Artikolu 142 tal-Kostituzzjoni.
Il-President tar-Repubblika jippromulga l-Atti adottati mill-Parlament jew jirrifjuta li jippromulgahom. Fil-każ tal-aħħar, il-President tar-Repubblika jirritorna l-Att, flimkien mar-raġunijiet tiegħu, quddiem il-Parlament għal dibattitu u deċiżjoni ġodda.
Il-Ministeru tal-Ġustizzja jippubblika l-Atti adottati li ġew ippromulgati mill-President tar-Repubblika fil-pubblikazzjoni uffiċjali Estonjana Riigi Teataja (il-Gazzetta tal-Istat).
Il-proċess deċiżjonali
Il-proċess leġiżlattiv fil-Parlament Estonjan jinkludi l-istadji li ġejjin:
il-bidu ta’ abbozz leġiżattiv;
eżami ta’ abbozz leġiżattiv;
l-adozzjoni ta’ abbozz leġiżattiv;
Skont l-Artikolu 103 tal-Kostituzzjoni, il-Gvern tar-Repubblika, il-Membri Parlamentari, il-gruppi politiċi Parlamentari, il-kumitati Parlamentari u l-President tar-Repubblika għandhom id-dritt jagħtu bidu għal proposti leġiżlattivi. Madankollu, il-President jista’ jagħti bidu biss għal abbozzi ta’ emendi għall-Kostituzzjoni. L-abbozz leġiżattiv irid jissodisfa r-regoli tekniċi adottati mill-Bord tal-Parlament u r-regoli tekniċi u leġiżlattivi adottati mill-Gvern tar-Repubblika. Il-Bord tal-Parlament jidderieġi l-abbozz leġiżattiv għand il-kumitat Parlamentari permanenti responsabbli mill-abbozz.
Eżami ta’ abbozz leġiżattiv
L-abbozz leġiżattiv jiġi ppreparat għas-sessjoni plenarja tal-Parlament minn kumitat Parlamentari permanenti (il-Kumitat tal-Affarijiet Legali, il-Kumitat Kostituzzjonali, il-Kumitat tal-Affarijiet Ekonomiċi, eċċ.). Fuq il-proposta tal-kumitat responsabbli, l-abbozz leġiżattiv jitpoġġa fuq l-aġenda għas-sessjoni plenarja tal-Parlament.
Skont l-Att dwar ir-Regoli Interni u r-Regoli ta’ Proċedura tar-Riigikogu, l-ewwel qari tal-abbozz leġiżattiv irid isir fi żmien seba’ ġimgħat tax-xogħol plenarji tal-Parlament minn meta jkun ġie aċċettat. Isiru dibattiti dwar l-abbozzi tal-Atti mis-sessjoni plenarja tal-Parlament fi tliet qarjiet, fejn fl-ewwel qari jkun hemm dibattitu dwar il-prinċipji ġenerali wara l-abbozz tal-Att. Jekk il-kumitat responsabbli jew kwalunkwe grupp politiku waqt in-negozjati ma jressaq l-ebda mozzjoni biex l-abbozz ma jiġix aċċettat, l-ewwel qari jintemm mingħajr votazzjoni. Wara l-ewwel qari, il-Membri Parlamentari kif ukoll il-kumitati u l-gruppi politiċi Parlamentari jkollhom għaxart ijiem tax-xogħol sabiex jippreżentaw emendi. Fuq proposta tal-kumitat responsabbli, il-President tal-Parlament jista’ jiffissa skadenza differenti biex jitressqu l-emendi.
Il-kumitat responsabbli jeżamina l-emendi kollha proposti u jiddeċiedi jekk jikkunsidrahomx meta jfassal it-test il-ġdid tal-abbozz. Il-kumitat ifassal verżjoni ġdida tal-abbozz għat-tieni qari, inklużi l-emendi kollha aċċettati u kwalunkwe emenda li tkun saret mill-kumitat innifsu. Huwa jfassal ukoll memorandum ta’ spjegazzjoni għat-tieni qari li jinkludi informazzjoni relatata mal-ipproċessar tal-abbozz leġiżattiv, bħar-raġunijiet biex jiġu aċċettati jew miċħuda l-emendi proposti u l-pożizzjonijiet tal-persuna li tat bidu għall-abbozz leġiżattiv jew issottomettietu, tal-esperti involuti fil-proċess u ta’ persuni oħrajn.
L-abbozz leġiżattiv jitqiegħed fuq l-aġenda għat-tieni qari fuq il-proposta tal-kumitat responsabbli. Fuq il-proposta tal-Bord tal-Parlament, il-kumitat responsabbli jew il-persuna li tat bidu għall-abbozz leġiżattiv, il-Parlament jissospendi t-tieni qari tal-abbozz leġiżattiv mingħajr votazzjoni. Jekk grupp politiku jipproponi li l-qari jiġi sospiż, din il-proposta titqiegħed għal votazzjoni. Jekk it-tieni qari ta’ abbozz leġiżattiv jiġi sospiż, xorta jkunu jistgħu jitressqu emendi. Jekk it-tieni qari fil-Parlament ma jiġix sospiż, dan jitqies li ġie fi tmiemu u l-abbozz leġiżattiv jintbagħat għat-tielet qari.
L-abbozz ta’ Deċiżjoni tal-Parlament jista’ jitqiegħed għal votazzjoni wara t-tmiem tat-tieni qari.
Il-kumitat responsabbli jfassal it-test finali tal-abbozz leġiżattiv għat-tielet qari billi jagħmel titjib lingwistiku u tekniku hekk kif jintemm it-tieni qari. Il-kumitat jista’ jfassal memorandum ta’ spjegazzjoni għat-tielet qari, fejn jipprovdi deskrizzjoni ġenerali tal-bidliet li saru wara li jkun intemm it-tieni qari. Fit-tielet qari tal-abbozz leġiżattiv jinfetħu n-negozjati li matulhom rappreżentanti mill-gruppi politiċi jippreżentaw dikjarazzjonijiet. Fit-tielet qari tiegħu, l-abbozz leġiżattiv jitqiegħed għall-votazzjoni finali.
Atti u Deċiżjonijiet Parlamentari huma adottati permezz ta' vot miftuħ fil-Parlament. Votazzjoni finali ssir waqt it-tielet qari tal-abbozzi tal-Atti. L-għadd tal-Membri Parlamentari meħtieġ biex jivvutaw favur li Att jiġi adottat huwa stipulat fl-Artikoli 73 u 104 tal-Kostituzzjoni, li skonthom l-Atti huma kkategorizzati bħala:
atti kostituzzjonali, jiġifieri Atti li jeħtieġu maġġoranza assoluta tal-Membri Parlamentari (aktar minn nofs il-101 Membru Parlamentari jridu jivvotaw favur l-addozzjoni tal-Att); jew
Atti ordinarji, jiġifieri Atti li jeħtieġu maġġoranza sempliċi (aktar Membri Parlamentari jridu jivvotaw favur l-addozzjoni tal-Att milli kontrih).
L-Atti li ġejjin jistgħu jiġu adottati jew emendati biss permezz ta' maġġoranza assoluta tal-Membri Parlamentari:
l-Att dwar iċ-Ċittadinanza;
l-Att dwar l-Elezzjoni tar-Riigikogu;
l-Att dwar l-Elezzjoni tal-President tar-Repubblika;
l-Att dwar l-elezzjoni tal-Kunsill tal-Gvern Lokali;
l-Att dwar ir-Referendum;
l-Att dwar ir-Regoli tal-Proċedura tar-Riigikogu u l-Att dwar ir-Regoli Interni tar-Riigikogu;
l-Att dwar ir-Rimunerazzjoni tal-President tar-Repubblika u tal-Membri tar-Riigikogu;
l-Att dwar il-Gvern tar-Repubblika;
l-Att dwar il-Ftuħ ta’ Proċedimenti fil-Qrati kontra l-President tar-Repubblika u l-Membri tar-Riigikogu;
l-Att dwar l-Awtonomija Kulturali tal-Minoranzi Nazzjonali;
l-Att tal-Baġit tal-Istat;
l-Att dwar l-Eesti Pank;
l-Att dwar l-Uffiċċju Nazzjonali tal-Awditjar;
l-Att dwar l-Organizzazzjoni tal-Qorti u l-Atti dwar il-proċedimenti tal-qorti;
l-Atti li jikkonċernaw is-self barrani u domestiku u l-obbligi proprjetarji tal-Istat;
l-Att dwar l-Istat ta' Emerġenza;
l-Att dwar id-Difiża Nazzjonali fi Żmien ta' Paċi u l-Att dwar id-Difiża Nazzjonali fi Żmien ta' Gwerra.
Malli Att jew Deċiżjoni tal-Parlament jiġi adottat, dan jiġi ffirmat mill-Ispeaker tal-Parlament, jew jekk l-Ispeaker ikun assenti, mid-Deputat Speaker tal-Parlament li jkun ippreseda s-sessjoni, mhux iktar tard mill-ħames jum tax-xogħol wara li jkun ġie adottat.
Promulgazzjoni
Wara li Att jiġi adottat u ffirmat, jintbagħat lill-President tar-Repubblika biex jiġi ppromulgat. Il-President tar-Repubblika jista' jirrifjuta li jippromulga Att adottat mill-Parlament u jista' fi żmien 14-il jum minn meta jirċevih jirritornah, flimkien mar-raġunijiet tiegħu, lill-Parlament għal dibattitu ġdid u deċiżjoni. Jekk Att li ġie ritornat mill-President tar-Repubblika jiġi adottat mill-Parlament għat-tieni darba f'forma mhux emendata, il-President tar-Repubblika jew jippromulga l-Att jew jipproponi lill-Qorti Suprema biex tiddikjara li l-att huwa antikostituzzjonali. Jekk il-Qorti Suprema ssib li l-Att huwa skont il-Kostituzzjoni, il-President tar-Repubblika jkollu jippromulgah.
L-Att jidħol fis-seħħ fl-għaxar jum wara l-pubblikazzjoni tiegħu fir-Riigi Teataja, sakemm ma jkunx previst mod ieħor fl-Att innifsu.
Pubblikazzjoni tal-istrumenti legali
L-iktar strumenti legali u ftehimiet internazzjonali importanti jiġu ppubblikati fir-Riigi Teataja. L-Atti u r-Regolamenti jiksbu saħħa legali biss ladarba jkunu ġew ippubblikati fir-Riigi Teataja.
Ir- Riigi Teataja hija l-pubblikazzjoni uffiċjali onlajn Estonjana u l-bażi ta' dejta ċentrali tal-istrumenti legali. Mill-1 ta’ Ġunju 2010, ir-Riigi Teataja bdiet tiġi ppubblikata fuq l-Internet biss, bħala pubblikazzjoni onlajn uffiċjali.
Mill-1 ta' Jannar 2011, ir-Riigi Teataja bdiet tiġi ppublikata mill-Ministeru tal-Ġustizzja.
Atti, Regolamenti, ftehimiet internazzjonali, Deċiżjonijiet Parlamentari u l-Ordnijiet tal-Gvern tar-Repubblika jiġu ppubblikati fir-Riigi Teataja, u informazzjoni oħra importanti bħal traduzzjonijiet ta’ strumenti legali u informazzjoni proċedurali li tirrigwarda l-verżjonijiet tal-abbozzi ta’ strumenti jistgħu jkunu disponibbli fiha.
Il-maġġoranza tal-istrumenti li ġew adottati mill-1990 huma disponibbli fir-Riigi Teataja.
Mill-1 ta’ Ġunju 2002, verżjonijiet uffiċjali konsolidati ta' Atti, Digrieti tal-President tar-Repubblika, ir-Regolamenti u l-Ordnijiet tal-Gvern, ir-Regolamenti ministerjali, ir-Regolamenti tal-President tal-Eesti Pank u r-Regolamenti tal-Kumitat Elettorali Nazzjonali bdew jiġu ppubblikati fir-Riigi Teataja. Verżjonijiet konsolidati tad-Deċiżjonijiet Parlamentari bdew jiġu ppubblikati mill-1 ta' Ġunju 2010 u l-verżjonijiet konsolidati tar-regolamenti tal-awtorità lokali minn tmiem l-2011.
Kull darba li strumenti bħal dawn jiġu emendati, titfassal verżjoni konsolidata u aġġornata li tinkludi l-emendi u tiġi ppubblikata fl-istess ħin tal-istrument ta’ emenda, flimkien mal-informazzjoni dwar meta se tidħol fis-seħħ. It-testi konsolidati huma uffiċjali u jistgħu jiġu invokati meta tiġi infurzata l-liġi. Dawn għandhom saħħa legali.
L-istrumenti legali kollha li ġew ippubblikati jiġu ttimbrati b’mod diġitali meta jiġu ppubblikati. Kulħadd jista’ jiċċekkja t-timbru diġitali u dan jiżgura li l-istrument baqa’ l-istess minn meta ġie pubblikat. L-istrumenti pubblikati kollha huma wkoll marbuta ma’ timbru ta' żmien, li jippermetti li jinkixef kwalunkwe każ ta’ proċessar mhux awtorizzat.
Tista’ tara l-verżjonijiet konsolidati li huma/kienu fis-seħħ fi kwalunkwe data partikolari. Tista' wkoll tidħol f'verżjonijiet futuri ta' dawn l-istrumenti, fejn dawn ikunu magħrufa. Kull verżjoni konsolidata għandha ħoloq għall-verżjonijiet preċedenti u sussegwenti. Dan jagħtik il-possibbiltà li “timxi fiż-żmien” minn verżjoni tat-test konsolidat għal dik li jmiss u vice versa. Inti għandek l-opportunità tqabbel il-verżjonijiet konsolidati differenti tal-istess strument sabiex tara x’emendi saru.
Il-ħoloq preżenti fil-verżjoni konsolidata jippermettulek tiftaħ ir-Regolamenti adottati fuq il-bażi tal-Att u biex minn dawk ir-Regolamenti tasal għad-dispożizzjonijiet tal-Att li fuq il-bażi tiegħu jkunu ġew adottati r-Regolamenti.
Fir-Riigi Teataja mal-istrumenti tiġi miżjuda wkoll l-informazzjoni proċedurali, inklużi l-memoranda ta’ spjegazzjoni (il-ħoloq għall-bażi tad-dejta ta’ konsultazzjoni u għall-proċedimenti Parlamentari), il-ħoloq għal-leġiżlazzjoni tal-Unjoni Ewropea, it-traduzzjonijiet u informazzjoni oħra addizzjonali meħtieġa sabiex tkun tista’ tifhem l-istrument legali.
Fil-websajt tar-Riigi Teataja tista’ tfittex il-każistika tal-qrati tal-kontea, tal-qrati distrettwali u tal-Qorti Suprema. Hija disponibbli wkoll informazzjoni dwar il-post u l-ħin tas-seduti tal-qorti.
Taqsiriet u ħarsiet ġenerali lejn id-deċiżjonijiet tal-Qorti Suprema u s-sentenzi kollha mogħtija mill-Qorti Ewropea tad-Drittijiet tal-Bniedem (QEDB) huma ppubblikati wkoll. It-taqsiriet ġew sistematizzati, u tista' tfittex it-taqsiriet ta’ sentenzi tal-Qorti Suprema permezz ta' kelma ewlenija jew b'referenza għal strumenti legali. Is-sentenzi tal-QEDB jistgħu jiġu mfittxija skont l-Artikolu.
Punti varji tal-aħbarijiet rigward l-Atti u l-liġi b'mod ġenerali huma wkoll ippubblikati fir-Riigi Teataja.
Fl-2011 tradutturi ġuramentati bdew ilestu traduzzjonijiet bl-Ingliż ta’ dawn it-testi aġġornati ta’ Atti, proċess li kien organizzat mill-Ministeru tal-Ġustizzja. Fit-30 ta' Ottubru tnediet il-websajt tar- Riigi Teataja bl-Ingliż. Din fiha traduzzjonijiet bl-Ingliż aġġornati ta’ testi konsolidati ta’ Atti. Sal-aħħar tal-2014, it-traduzzjonijiet aġġornati tat-testi konsolidati tal-Atti Estonjani kollha fis-seħħ (bl-eċċezzjoni tal-Atti ta' ratifika) ser ikunu ġew ippubblikati. Għalkemm it-traduzzjonijiet ma għandhomx saħħa legali, xorta jinżammu aġġornati, u t-traduzzjoni tal-emendi ġeneralment jiġu miżjuda fit-testi konsolidati qabel ma l-emendi jidħlu fis-seħħ. Kulħadd jista’ jkollu l-aħħar traduzzjonijiet mibgħuta fl-indirizz tal-posta elettronika tiegħu billi jiffirma għas-servizz My RT.
Hemm ukoll funzjoni ta' tfittxija għall-abbozzi tal-istrumenti legali li tippermettilek tfittex id-diversi stadji proċedurali li minnhom ikunu għaddew l-istrumenti legali u li jkunu għadhom qed jgħaddu minnhom l-abbozz tal-istrumenti. Minn hemm tista' taċċessa l-informazzjoni kollha dwar il-proċeduri leġiżlattivi u d-dokumenti rilevanti li jkunu tfasslu. Tista’ wkoll titlob informazzjoni proċedurali dwar il-passaġġ ta’ diversi strumenti legali minn pass proċedurali wieħed għal ieħor. Din tintbagħatlek fl-indirizz tal-posta elettronika tiegħek jekk tiffirma għas-servizz Minu RT tal-lingwa Estonjana.
Permess tas-servizz Minu RT kulħadd għandu l-opportunità jistabbilixxi l-portal tal-utent tiegħu fejn jista’ jżid l-istrumenti mal-ġabra tal-ħoloq tiegħu u jitlob permezz tal-portal biex ikun informat dwar strumenti ġodda u kwalunkwe informazzjoni addizzjonali bil-posta elettronika.
L-aċċess għall-bażi tad-dejta tal-leġiżlazzjoni Estonjana huwa mingħajr ħlas?
L-aċċess għar-Riigi Teataja u għas-servizzi kollha ta’ informazzjoni legali huwa mingħajr ħlas għall-utenti.
Jingħata aċċess bla ħlas għar-Riigi Teataja fil-bini tal-gvernijiet lokali u fil-libreriji pubbliċi (bejn wieħed u ieħor 600) lil kull min huwa interessat. Tingħata wkoll assistenza biex wieħed ifittex l-istrumenti rilevanti. L-utenti jridu jitħallew jistampaw sa 20 paġna mingħajr ħlas.
L-istorja tal-bażi tad-dejta tal-leġiżlazzjoni Estonjana
Ir-Riigi Teataja hija l-pubblikazzjoni uffiċjali tar-Repubblika tal-Estonja u ilha tiġi ppubblikata mis-27 ta’ Novembru 1918. Il-pubblikazzjoni tar-Riigi Teataja kienet sospiża fl-1940 u reġgħet inbdiet fl-1990.
Ir-Riigi Teataja ilha tiġi ppubblikata fuq l-internet mill-1996, u fl-1 ta’ Ġunju 2002 il-verżjoni onlajn ingħatat status uffiċjali.
Mill-1 ta’ Ġunju 2010, ir-Riigi Teataja bdiet tiġi ppubblikata fuq l-Internet biss, bħala pubblikazzjoni onlajn uffiċjali. Minn dak iż-żmien lil hawn hija ma ġietx ippubblikata iktar fuq il-karta.
F’Novembru 2010, kienet introdotta sistema tal-IT iktar faċli għall-utent li toffri iktar informazzjoni legali. Is-sistema tal-IT ġiet żiluppata taħt il-gwida tal-Uffiċċju tal-Gvern bl-użu ta' finanzjament mill-Fond Ewropew għall-Iżvilupp Reġjonali.
Taqsiriet tas-sentenzi tal-Qorti Suprema u tal-QEDB, diversi avviżi li jikkonċernaw il-liġi b’mod ġenerali u informazzjoni dwar is-seduti tal-qorti u l-każistika ilhom disponibbli fuq il-websajt tar-Riigi Teataja mill-20 ta' Jannar 2012.
Funzjoni ta' tiftix għal abbozzi ta' strumenti ġiet introdotta fl-aħħar tal-2012.
Mill-2013, verżjonijiet konsolidati aġġornati tar-Regolamenti kollha adottati mill-awtoritajiet lokali bdew jiġu ppubblikati fir-Riigi Teataja.
Mill-24 ta’ Settembru 2013, l-istrumenti legali kollha qed jingħatalhom it-timbru diġitali tal-korp tal-ħruġ u timbru tal-ħin meta jiġu ppubblikati fir-Riigi Teataja.
Il-websajt tar-Riigi Teataja bl-Ingliż tnediet fit-30 ta’ Ottubru 2013.
Se tinħoloq konnessjoni mal-portal European N-Lex bħala parti mill-proċess tal-iżvilupp tas-sistema tal-IT il-ġdida tar-Riigi Teataja.
L-aħħar aġġornament: 17/03/2017